吳歌
作者：釋善珍
朝代：宋

paragraphs: 吳兒鳴艣吳波裏，作勞耳熱歌聲起。
初猶哇咬雜吁嚱，後方激訐如怨詈。
芳洲日夕西風來，含情宛轉聲更哀。
君不見杜老行吟曲江曲，楚臣羈思蘼蕪綠。
世知忠義鑄偉辭，不知正是阮籍唐衢哭。
吳時明月梧宮秋，月光曾照吳王愁。
國人悲憐子胥死，寫出高臺草荒麋鹿游。
詞亡千古留遺調，南楫北帆昏復曉。
盡知往事祇蒼烟，渺渺漫漫飛白鳥。